b'\n_START_ARTICLE_\nBeckerin lihasdystrofia\n_START_PARAGRAPH_\nBeckerin lihasdystrofia on etenev\xc3\xa4 perinn\xc3\xb6llinen lihasrappeuma, jonka aiheuttaa mutaatio X-kromosomissa._NEWLINE_Beckerin lihasdystrofia on taudinkuvaltaan melko samanlainen kuin Duchennen lihasdystrofia, mutta puhkeaa my\xc3\xb6hemmin ja etenee sit\xc3\xa4 hitaammin ja lievemp\xc3\xa4n\xc3\xa4. Lihakset rappeutuvat asteittain, ja potilas voi kyet\xc3\xa4 k\xc3\xa4velem\xc3\xa4\xc3\xa4n viel\xc3\xa4 40-vuotiaana. Sairauteen kuuluu lis\xc3\xa4ksi hengitysvaikeuksia, skolioosia, v\xc3\xa4symyst\xc3\xa4, syd\xc3\xa4nvikaa ja toisinaan kehitysvammaisuutta._NEWLINE_Beckerin lihasdystrofia on nimetty saksalaisen Peter Emil Beckerin mukaan, joka kuvasi oireiston vuonna 1955. Beckerin lihasdystrofikot voivat saada lapsia, mutta heid\xc3\xa4n tytt\xc3\xa4rens\xc3\xa4 ovat todenn\xc3\xa4k\xc3\xb6isesti taudin kantajia. Becker isien pojat taasen eiv\xc3\xa4t voi sairastua tautiin, koska X-kromosomiset peittyv\xc3\xa4t sairaudet periytyv\xc3\xa4t vain kantaja\xc3\xa4ideilt\xc3\xa4._NEWLINE_On arvioitu, ett\xc3\xa4 Becker-potilaita on maailmassa noin 100\xc2\xa0000. Er\xc3\xa4\xc3\xa4n tutkimuksen mukaan Beckerin lihasdystrofioita on kymmenisen prosenttia kaikista X-kromosomivirheen aiheuttamista lihasrappeumaoireistoista._NEWLINE_Beckerin lihasdystrofian parantavaa hoitoa ei tunneta, ja hoito t\xc3\xa4ht\xc3\xa4\xc3\xa4 potilaan el\xc3\xa4m\xc3\xa4nlaadun parantamiseen.'